  Майя Бывальцева Крезьгуръя кык удмурт ӵектосъёс — Мурӝол Underground но ShooDJa-ChooDJa — Russian World Music Awards премилэн номинантъёсыз пӧлы шедизы. Со сярысь ивортэмын Премилэн «ВКонтакте» мерлыко вотэсын группаяз. 2016-тӥ арын нырысьсэ Россиын профессиональной крезьгурасьёс пӧлын калык крезьгур удысъя премия сётэмын луоз.   Солэн валтӥсь ужпумез — Россиысь калык крезьгурез кунын, но кунгож сьӧрын вӧлмытон, калык крезьгуръя индустриез кылдытон, Россиез вашкала узыр йылолъёсын кунэз сямен возьматон, калык крезьгур удысысь выль нимъёсты усьтон. Вожвылъяськон куинь ӧръёсъя мыноз: устоез этно ӵектос, устоез выль этно ӵектос, учкисьёслэсь кузьым. Ужъёсты дунъялозы калык крезьгур удысэз тодӥсь-валасьёс, Россиысь, но кунгож сьӧрысь ӧнерчиос. Мурӝол Underground «Сирень» кырӟанзэ дунъяны ӵектэ, ShooDJa-ChooDJa - сюан гурез. Дунъясьёс 1-тӥ гудырикошконысен 1-тӥ куарусёнозь ужалозы. Коньывуонэ вормисьёсты пусъён ортчоз. Учкисьёслэсь кузьым басьтоз тужгес трос куара люкам ӵектос. Куара сётыны луоз татын. ВАТСАН ShooDJa-ChooDJa – кырӟасьлэн Наталия Дзыгалэн но ди-джей Павел Первозчиковлэн валче ӵектоссы. Соос туала электрон крезьгурез вашкала бесерман крезьёсын огазеяло. Крезьгурасьёслэн ужъёсазы вань крезьёс но, вашкала куриськонъёс но, удмуртъёслэн йылол нерге кырӟанъёссы но. Мурӝол Underground –удмурт егитъёслэн хип-хоп ӵектосы. Солэн кылдытӥсез но азьветлӥсез Богдан Анфиногенов.  Тегъёс: Лулчеберет Удмуртия Россия вожвылъяськон удмуртъёс кырӟан  